ועדת החוקה, חוק ומשפט, כנסת 23, פרוטוקול מספר 10, 2020-06-08 10:00

יעקב אשר: חברים, צוהריים טובים לכולם, אני פותח את הישיבה ושלום לכל אלה שבזום.

יעקב אשר: אני פותח את הישיבה בנושא פיצול סעיף 14(1) להצעת חוק קיום דיונים באמצעים טכנולוגיים (הוראת שעה - נגיף הקורונה החדש) (דיונים בבתי משפט ובבתי דין בהשתתפות עצורים, אסירים וכלואים), התש"ף-2020.

יעקב אשר: תכף נבקש מהייעוץ המשפטי להסביר את הדחיפות של הישיבה הזאת.

יעקב אשר: כמובן, גם היא במסגרת הסכמות כי הדברים חשובים ודחופים.

קארין אלהרר: אני מבקשת הצעה לסדר.

אלי אבידר: גם אני, אדוני.

יעקב אשר: קארין, צוהריים טובים.

קארין אלהרר: צוהריים מצוינים.

יעקב אשר: אני אעצור כאן ואכבד אתכם.

יעקב אשר: הצעה לסדר, קארין, את ראשונה.

קארין אלהרר: תודה רבה, אדוני יושב-הראש, אני מבינה שממשלת ישראל עסוקה בנושא תקנות שעת חירום והשעה היא אולי שעה מתאימה.

קארין אלהרר: אני מנסה להבין האם זאת שיטת עבודה ואני לא מבינה למה אנחנו צריכים לעמוד בשיטת העבודה הזאת.

קארין אלהרר: הם מביאים לנו הכול בדקה האחרונה ואנחנו צריכים להיות המבוגר האחראי באירוע.

קארין אלהרר: הם מביאים לנו חוקים שפוקעים היום ומצפים מאיתנו להיות הבן אדם הגדול.

קארין אלהרר: תראו, אין לנו בעיה להיות אחראים, אבל אני חושבת שחלק מהאחריות שלנו הוא גם ביכולת שלנו לקיים דיונים משמעותיים, מעמיקים, שבאמת נותנים מקום לאיזונים הכרוכים בזכויות שעלולות להיפגע.

קארין אלהרר: יש פה זכויות לפרטיות וזכויות אחרות אל מול הזכות לבריאות.

קארין אלהרר: הכול חשוב אבל כדי שנקיים דיון מעמיק וראוי, זה לא יכול להגיע בדקה האחרונה באופן שיטתי.

קארין אלהרר: לכן, הייתי מבקשת שאם נמצאים נציגי ממשלה, להבין מהם מהי תוכנית העבודה כדי שנדע להתכונן מראש.

קארין אלהרר: שאלה ליושב-ראש הוועדה או ליועצת המשפטית של הוועדה, איך אתם רואים את ההתנהלות, כלומר איך אתם רואים את סדרי הדיון באופן שלא יפגע בציבור, לא יפגע ביכולת שלנו לקבל את ההחלטות הטובות ביותר וגם לעמוד בסד הזמנים הבלתי אפשרי בעיניי, שהממשלה מציבה לפתחנו.

קארין אלהרר: תודה רבה.

יעקב אשר: תודה רבה.

יעקב אשר: לפני שאני אתן הצעה לסדר למי שעוד ביקש, לאלי, אני אענה לך.

יעקב אשר: אומנם אני חדש ולא רואים את ה"ל" מאחורי הכיסא.

קארין אלהרר: כבר מזמן הסרת אותו.

יעקב אשר: אני רוצה לומר שבתפקידי כאן אני לא מתכוון להביא דברים חשובים ועמוקים עם השלכות לציבור – לא משנה איזה ציבור זה.

יעקב אשר: אם זה ציבור נורמטיבי או ציבור שכרגע נמצא במצב של עציר או אסיר – אני לא מתכוון לעשות דיונים כאלה בחאפ-לאפ וגם אין כוונתי לעשות זאת היום.

יעקב אשר: אני רק יכול לחזק את דברייך והדרישה שלי היא מול משרדי הממשלה.

יעקב אשר: את תראי את זה גם בדברים נוספים שיגיעו בימים הקרובים, שכבר נמצאים בקנה.

יעקב אשר: הדיונים יהיו דיונים מעמיקים ואם נצטרך לדחות דברים כדי לקיים את הדיון כמו שצריך, אנחנו נעשה זאת.

יעקב אשר: אנחנו לא נקבל החלטות לגבי חיים של אנשים, איכות החיים שלהם, בלי שנדון בזה ובלי שנסנן את זה טוב טוב במסננת שנקראת הוועדה.

יעקב אשר: אם מישהו חושב שזה לא יהיה ככה, אז לא צריך את הוועדה הזאת ואפשר לתת למישהו לקבל החלטות לבד ולעשות את זה.

יעקב אשר: הסיפור שאנחנו נמצאים בו כרגע הוא בדיוק הפוך.

יעקב אשר: קודם כל, הוא מאוד מאוד נקודתי והוא נגרם – נגרם טוב, לא נגרם רע – הוא מחויב המציאות כי דווקא בוועדת הקורונה, שניהל ידידינו עפר, הוא דווקא התרעם על כך שהכול נמצא בתקש"חים זמניים ולא ברורים.

יעקב אשר: מישהו יכול לשבת ולקבל החלטות בלי שאף אחד רואה.

יעקב אשר: הוא שלף את החלק הזה ואני חושב שיואב יכול אחר כך לאושש את זה.

יעקב אשר: בדקתי אתמול כי שאלתי אם זה היה בהסכמה.

קארין אלהרר: כן, גם אני ישבתי בדיונים על החוק הספציפי.

יעקב אשר: הוא עשה פעולה מאוד נכונה והעלה את זה לחקיקה.

יעקב אשר: אלא מה?

יעקב אשר: התקש"ח הגדול והרחב בעניין הזה פוקע רק ב-15 לחודש והחלק הזה שהוא העלה לחקיקה פוקע בסוף היום.

יעקב אשר: זה אומר שהדבר הזה, שהוא מאוד מאוד חשוב, החלק הזה של חיוניות שהשופט צריך לקחת בחשבון בגלל התנאים של היום את הנושא של חיוניות המעצר או חיוניות צורת הדיון מול העציר, מאוד חשוב.

יעקב אשר: ראשית, חשוב שזה יהיה חלק מהעניין אחרת היד תהיה קלה על ההדק.

קארין אלהרר: חד-משמעית.

קארין אלהרר: בנקודה של היום אתה צודק במאה אחוזים.

קארין אלהרר: ההערה הייתה הרבה יותר כללית.

יעקב אשר: התחלתי עם ההערה הכללית ואני אחזור אליה.

יעקב אשר: הדבר השני הוא שאנחנו לא רוצים שדווקא מפעולה טובה שנעשתה על ידי ועדת הקורונה על ידי עפר שלח – למרות שהוא לא במפלגה שלי הוא עשה פעולה נכונה, שהיא בעצם קריאת כיוון לממשלה.

יעקב אשר: אנחנו רוצים להעביר את הכול בחקיקה מסודרת, שתעבור את המסננת של הוועדה הזאת – אנחנו לא רוצים שיקרה מצב שבגלל הפעולה הזאת יצאה זילות בעניין הזה.

יעקב אשר: כלומר, החיוניות תשב כאבן שאין לה הופכין, כששאר הדברים ממשיכים בהמשך הזה.

יעקב אשר: לכן אני מסיים ואומר שהתוכנית שלי, למרות שעוד לא ישבתי עם הצוות אלא רק על הדברים מלמעלה, מה שלמדתי די במהירות, היא להביא לוועדה את החוק הגדול יותר, שהמטרה שלו היא לקחת את כל התקש"חים למיניהם ולתכלל אותם לתוך חוק אחד.

יעקב אשר: כמובן שנשים בו את האינפוט שלנו כחברי ועדה, עם כל מיני כללים למעקב ובקרה וכולי.

יעקב אשר: יכול להיות שזה ייקח שבוע ונספיק לסיים עד ה-15 לחודש.

יעקב אשר: יכול מאוד להיות שלא ואז אנחנו, במודע, נאריך את זה לתקופה מסוימת.

יעקב אשר: אני מציין כרגע את כל הטקטיקות שעדיין לא בחרתי ואני אשמח לשמוע גם מכם, אבל לא עכשיו כי אני לא רוצה לפספס את הדיון הזה.

יעקב אשר: לכן, את יכולה להיות רגועה בדבר אחד והוא שהחוק בכללותו, כל קובץ התקש"חים הזה ידון בצורה הכי רצינית שיכולה להיות כאן בוועדה, ואני מקווה שגם, בעזרת ה', בנוכחותך הפיזית.

יעקב אשר: אז זאת התשובה שלי להצעה לסדר שלך.

אוסאמה סעדי: סליחה, אדוני, אני הגעתי באיחור.

אוסאמה סעדי: מנהל הוועדה הסביר לי שמפצלים סעיף מתוך החוק.

אוסאמה סעדי: זה מה שהיה בקורונה?

יעקב אשר: אני תכף אתן ליועצת המשפטית להסביר.

אוסאמה סעדי: זה מה שהיה בקורונה?

אוסאמה סעדי: זה הדיון שהיה?

יעקב אשר: כן, כן.

אוסאמה סעדי: אנחנו היינו נגד.

יעקב אשר: אני לא רוצה לקחת מהיועצת המשפטית את הצגת הדברים, ובעוד דקה היא תעשה את זה.

יעקב אשר: מאחר והיינו בסעיף של הצעות לסדר, זאת התשובה שלי לקארין.

יעקב אשר: קארין, את יכולה להיות רגועה כי ככה נעבוד כאן.

יעקב אשר: לא נעבוד אחרת, בעזרת ה'.

אוסאמה סעדי: אז היום לא נקיים דיון בכל החוק שמונח לפנינו?

יעקב אשר: ממש לא, ממש לא.

יעקב אשר: זה גם נכתב בהזמנה כדי שתבינו.

אוסאמה סעדי: אני לא קיבלתי הזמנה כי אני לא חבר רשמי בוועדת החוקה.

יעקב אשר: תעשה סדר אצלך במפלגה.

אוסאמה סעדי: עשינו, עשינו.

אוסאמה סעדי: הודענו בוועדת הכנסת ועכשיו אתה יכול לשלוח לי, אסף.

אסף פרידמן: עוד לא.

יעקב אשר: אלי אבידר, הצעה לסדר.

אלי אבידר: כן, אדוני.

אלי אבידר: קודם כל, אני מברך על מה שאמרת וכל הכבוד.

אלי אבידר: הדבר שחשוב להגיד הוא שזה הדיון הראשון שלנו בוועדה בחוק הזה.

אלי אבידר: למרות שאנחנו דנים בחלק קטן וקצר, אנחנו בעצם יורשים משהו שהיה ודשו בו בוועדת הקורונה.

אלי אבידר: לכן, מן הראוי שאדוני ייתן לנו את האפשרות, לא באריכות, להגיד את דעתנו על החוק הזה, למרות שהיום אנחנו עוסקים אך ורק בחלק קטן וחיוני של החוק.

אלי אבידר: שתאפשר לנו, אם אתה רוצה בהתחלה או בסוף, לומר את דעתנו.

יעקב אשר: ברור שכיוונתי לדעת גדולים.

אלי אבידר: חס וחלילה.

אלי אבידר: אנחנו הקטנים שרוצים להתכוונן לגדול, שזה אתה.

יעקב אשר: כשאתה ואני עומדים ואומרים "אנחנו הקטנים", תאמין לי שזה לא משכנע.

יעקב אשר: זה לא משכנע.

יעקב אשר: כשאיתן כבל אמר "אני הקטן" כשהייתי אצלו בוועדה, זה שכנע.

אלי אבידר: תאפשר לנו או בהתחלה או בסוף כמה דקות להגיד את דעתנו על החוק הזה, כי זאת הפגישה הראשונה בעניין.

יעקב אשר: אני כבר אומר ומחייב את עצמי בעניין הזה, בסוף הדיון מי שירצה להביע דעה כללית כדי לכוון גם אותי ואת הצוות לקראת הדיונים, זה יהיה מצוין.

אלי אבידר: היה ראוי בהתחלה.

אלי אבידר: היה יותר טוב.

יעקב אשר: אני יודע, אבל אני אגיד לך למה אני לא עושה את זה בהתחלה.

יעקב אשר: אני רוצה לסיים עם זה כדי שהם יוכלו לרוץ כי צריך עוד להכין את זה לפטור מהנחה וזה צריך להגיע למליאה עוד היום.

יעקב אשר: אני מאוד מקווה.

יעקב אשר: גם פיצול, גם פטור מהנחה.

יעקב אשר: בוא ניתן להם לעשות וכל זה יהיה היום, בעזרת ה'.

יעקב אשר: יש לעוד מישהו הצעה לסדר?

יעקב אשר: אם כך, נתחיל בדיון.

יעקב אשר: אני אבקש מאפרת, היועצת המשפטית, לתת לנו את גבולות הדיון, על מה מדובר וגם את ההיסטוריה של זה, בקליפת אגוז, כמו שאומרים עורכי הדין.

אפרת חקאק: היושב-ראש התחיל לצלול כבר לתוך התוכן של הצעת החוק.

אפרת חקאק: אני אסביר בקצרה היכן אנחנו עומדים ואז אולי נבקש גם ממשרד המשפטים להגיד כמה מילים על הרקע הכללי.

אפרת חקאק: היום אנחנו במצב שבו תקנות שעת חירום – יש כמה סטים – אבל בגדול, תקנות שעת חירום מאפשרות לקיים דיונים באמצעים טכנולוגיים בדיוני מעצר כאלה ואחרים וגם בדיונים אחרים, שהם בהשתתפות עצורים ואסירים.

אפרת חקאק: מה שקרה בסוף אפריל, הוא שבמהלך דיונים בוועדה המיוחדת לענייני קורונה, בראשות חבר הכנסת עפר שלח, עלתה על השולחן הצעת חוק שעניינה מעצרים באופן כללי בתקופת הקורונה, אבל היא חוקקה בהוראת שעה, סעיף ספציפי שהוא לא לפתחנו היום כי הם לא מבקשים להאריך את ההוראה.

אפרת חקאק: תוך כדי הדיון החליטה הוועדה לקחת את מה שאנחנו קוראים לו סעיף החיוניות, להעלות אותו לרמה של חוק ולהוציא אותו מתקנות שעת חירום.

אפרת חקאק: מה אומר סעיף החיוניות?

אפרת חקאק: סעיף החיוניות הוכנס לתקנות שעת חירום על ידי הממשלה וההוראה אומרת שכאשר שופט בא לקבוע מעצר – בעניין שלנו מעצר ימים.

אוסאמה סעדי: השופט בא להאריך מעצר.

אפרת חקאק: נכון, אבל אנחנו בהחלטה ראשונה שבה השופט רואה אותו.

אפרת חקאק: זאת לא הארכה שנייה של שופט.

אפרת חקאק: זה בעצם דיון ראשון.

יעקב אשר: החיוניות היא רק בדיון הראשון?

אוסאמה סעדי: החיוניות היא בכל הארכה.

קארין אלהרר: רק במעצר ימים.

אוסאמה סעדי: במעצר ימים, אבל לא בהארכה הראשונה.

אפרת חקאק: נכון.

אפרת חקאק: אנחנו מדברים עכשיו על מעצר ימים וסעיף החיוניות מתייחס למעצר ימים.

אוסאמה סעדי: בכל מעצר ימים.

אוסאמה סעדי: אמרת שזה נוגע להארכה ראשונה, אבל זה לא רק בהארכה ראשונה.

יעקב אשר: בכל מה שמחייב את השופט לראות את העציר קודם.

אוסאמה סעדי: בהארכות ימים, במעצר ימים.

אוסאמה סעדי: יש מעצר עד תום הליכים ויש מעצר ימים.

קארין אלהרר: זה מעצר ימים.

אפרת חקאק: אנחנו מדברים על מעצר ימים.

אפרת חקאק: רק מעצר ימים.

אפרת חקאק: יש גם סעיף חיוניות על מעצר עד תום ההליכים והוא סעיף שקבוע ויישאר בתקנות שעת חירום.

אפרת חקאק: אנחנו לא דנים בו עכשיו.

אפרת חקאק: ועדת הקורונה החליטה לקחת את סעיף החיוניות במעצר ימים, ולהעלות אותו לרמה של חוק.

אפרת חקאק: הסעיף אומר שהשופט חייב לשקול בהחלטת המעצר גם את הפגיעה שיש בעצור בכך שהדיון יכול ומתקיים ב-video conference וגם את הסכנה להידבקות בקורונה באופן כללי.

אפרת חקאק: המטרה הייתה, כמובן, גם לאזן את הפגיעה בעצור.

אפרת חקאק: אתם תשמעו מהסניגוריה אחר כך מה זה עושה לדיון כשהוא מתנהל ב- video conferenceולא בנוכחות העצור.

אפרת חקאק: הסעיף הזה מתכוון לאזן בין הפגיעה לצורך בדיון שלא בנוכחות.

אפרת חקאק: כמובן, גם בכוונה לצמצם את כמות המעצרים בתקופת הקורונה.

אפרת חקאק: הוראת השעה שחוקקה פוקעת היום, כמו שאמר היושב-ראש.

אפרת חקאק: הסטים של התקש"חים שמאפשרים דיונים ב- video conferenceעדיין ממשיכים להיות בתוקף.

אפרת חקאק: לכן הצענו לוועדה לפצל את הסעיף הזה, שנמצא כחלק מהצעת החוק הגדולה שלנו על video conference שהוועדה תתחיל לדון בה בקרוב.

אפרת חקאק: הצענו לוועדה לפצל את הסעיף הזה ולהעביר את הסעיף בחוק.

אפרת חקאק: כמו כן, לקשר את הסעיף שוב להוראות שבתקש"ח, שזה בעצם להגיד שהוראת החיוניות תהיה בתוקף כל עוד יש אפשרות בתקנות שעת חירום לקיים דיון ב-video conference.

אוסאמה סעדי: אם אפשר, אדוני היושב-ראש, רק להבהיר כמה דברים?

אוסאמה סעדי: אני רוצה להסביר מה שקרה ויואב בטח מכיר את זה.

אוסאמה סעדי: אני לא בטוח שאלי היה בוועדה הזאת.

אוסאמה סעדי: למעשה, אם אני רוצה להבין שאנחנו מדברים על אותו הדבר, אני מדבר על מה שהגדרנו אז, אדוני היושב-ראש, כעילת מעצר חדש שנקראת הקורונה.

אוסאמה סעדי: משרד המשפטים וגם הרוב בוועדה אמרו שזאת לא עילה עצמאית.

אוסאמה סעדי: לכן התקבלה ההצעה של חברנו יואב, להגדיר את זה כסעיף חיוניות.

יעקב אשר: מה זה עילת מעצר קורונה?

יעקב אשר: רק מי שעבר על חוקי הקורונה?

אוסאמה סעדי: לא.

אוסאמה סעדי: אמרו שבגלל התפשטות הקורונה אי אפשר לחקור את החשוד או עד רלוונטי פרונטלית, בגלל החשש להידבקות.

יעקב אשר: אי אפשר להביא אותו בפני שופט.

יעקב אשר: והוא גם מפסיד בדרך את עורך הדין שלו.

יעקב אשר: זה עוד סיפור.

אוסאמה סעדי: אי אפשר להביא אותו – זה משהו אחר.

אוסאמה סעדי: זה מה שאמרה אפרת.

אוסאמה סעדי: יכולים לעשות הארכת מעצר ב- video conference.

אוסאמה סעדי: הוא יכול להיות עדיין במעצר ולא להביא אותו בפני שופט.

אוסאמה סעדי: זה אפשרי.

אוסאמה סעדי: אנחנו מדברים כאן על עילה להאריך את המעצר בגלל שאי אפשר לחקור אותו.

אפרת חקאק: אני אדייק.

אוסאמה סעדי: זה מה שהיה.

אוסאמה סעדי: אפרת, זה מה שהיה.

אוסאמה סעדי: אי אפשר לחקור אותו או לחקור עד רלוונטי.

יעקב אשר: זאת אומרת שבגלל שיש לנו קושי כרגע, אנחנו אומרים לו: תשב פה עד שהקורונה תעבור.

אוסאמה סעדי: הבנת, זה בדיוק העניין.

אוסאמה סעדי: אנחנו הגדרנו את זה כיצירת עילה חדשה שנקראת קורונה ואנחנו התנגדנו לזה.

אוסאמה סעדי: אני מפנה גם אותך ואת יתר חברי הוועדה לסעיף 13(א)(3) לחוק המעצרים, שאומר: "בית המשפט שוכנע, מנימוקים מיוחדים שיירשמו, שיש צורך לנקוט הליכי חקירה שלא ניתן לקיימם אלא כשהחשוד נתון במעצר".

אוסאמה סעדי: אז אמרו: לא, לא, זה בדיוק הקורונה.

אוסאמה סעדי: אני מזכיר לכם שאז ביקשנו ממשרד המשפטים שיאמרו לנו כמה מקרים היו בבית משפט מה-15 במרס ועד היום, שבהם השופט אמר:

אוסאמה סעדי: אני מאריך את המעצר עד חמישה ימים בגלל שהחשוד נמצא בקורונה או שהעד הרלוונטי נמצא בקורונה.

אוסאמה סעדי: אני מבקש לדעת בכמה מדובר.

אלי אבידר: לא קיבלת תשובה.

אוסאמה סעדי: לא.

קארין אלהרר: לא היו, לא היו.

אוסאמה סעדי: קארין, אני מדייק?

יואב סגלוביץ': התקש"ח פג ב-15 לחודש, בשבוע הבא.

יואב סגלוביץ': למעשה, אם לא נאשר את הדבר הזה, זכויותיהם של העצורים רק יורעו.

יואב סגלוביץ': לכן, ראוי שנעשה את זה כי סעיף החיוניות הולך לאיבוד.

יואב סגלוביץ': זאת הסיבה לכך שאנחנו פה היום.

אוסאמה סעדי: לא יורעו, יואב, עם כל הכבוד.

אוסאמה סעדי: זה שהסעיף הזה לא נמצא, לא מרע את הזכויות של החשודים.

אוסאמה סעדי: אולי למשטרה יש בעיה, אבל זה לא מרע.

יואב סגלוביץ': אנחנו דנים פה בסעיף הספציפי הזה במנותק מהצעת החוק, שעליה יהיה לנו דיון ארוך.

יואב סגלוביץ': אני אגיד עוד משהו בשולי הדברים.

יואב סגלוביץ': מדובר על שבוע והעלינו את זה גם במליאה.

יואב סגלוביץ': יש עוד דברים שאפשר להוציא.

יואב סגלוביץ': עם כל הכבוד לכל הדיווחים שיש על התפרצות שלב ב', אני לא רואה אותה ואני חושב שחלק מהדברים בכלל מוצדקים.

יואב סגלוביץ': על זה צריך לקיים דיון.

יואב סגלוביץ': גם הדיון הזה שהולכים על החוק הזה, זה כאילו אנחנו נמצאים במצב מלחמה.

יואב סגלוביץ': אנחנו לא במצב מלחמה.

יעקב אשר: זה יהיה בראשית הדיון.

יואב סגלוביץ': אני אומר משהו כללי, שלא יקרה כלום אם התקש"ח יפוגו להם.

יעקב אשר: יכול להיות שכן נצטרך אולי להוציא כמה דברים.

יואב סגלוביץ': מאחר וראיתי את הצעת החוק, אני יכול לומר שהם לא הוציאו כלום חוץ מהדבר הזה, שפג היום.

יואב סגלוביץ': לא עשו חשיבת עומק שביקשנו ממשרד המשפטים.

אלי אבידר: הם עשו, יואב.

אלי אבידר: אני חולק עליך.

יואב סגלוביץ': אני מדבר על משרד המשפטים ולא על דרגים אחרים.

יואב סגלוביץ': אני אומר את זה גם בהקשר לסעיף הזה.

יואב סגלוביץ': אני אומר שיש דברים שחבל להשחית עליהם זמן ואנרגיה מצד אחד, ומצד שני, זה בלתי אפשרי להשלים את הדיון בחוק הגדול.

יואב סגלוביץ': אני לא מדבר על חוק הקורונה, שהולך להגיע לפתחנו והתזכיר שלו יהיה היום.

יואב סגלוביץ': על רקע הדברים האלה אני אומר לאדוני משהו כללי, שיפוגו תקנות שעת חירום.

יואב סגלוביץ': לא קרה שום דבר.

יואב סגלוביץ': דרך אגב, זה שהתקש"ח ייגמר עכשיו, לא אומר שאם בעוד חודשיים יקרה מקרה חירום, עדיין לממשלה יש הסמכות להתקין.

יואב סגלוביץ': יש עדיין מצב חירום ורק בשבוע שעבר אישרנו את סעיף 38.

יואב סגלוביץ': הגענו לסיטואציה שאומרים: נגמר התקש"ח – בואו נחוקק חוקים.

יואב סגלוביץ': למה?

יואב סגלוביץ': למה?

יעקב אשר: כן, בואו נעשה, אבל לא בבהלה.

יואב סגלוביץ': שיפוגו, לא קרה כלום.

יואב סגלוביץ': שיפוגו.

יואב סגלוביץ': אין דין רציפות על הקורונה.

יואב סגלוביץ': אני אומר את זה באופן כללי לחלוטין.

יעקב אשר: אני מסכים עם מה שאמרת, שבתחילת הדיון נצטרך לדבר על תמונת מצב.

יעקב אשר: האם הכרחי?

יעקב אשר: ואם הכרחי, מה הכרחי?

יעקב אשר: לצורך זה אני כבר אומר למנהל הוועדה שאני לא רוצה רק משפטנים.

יעקב אשר: אני רוצה פה אנשים מהשטח.

יעקב אשר: אני רוצה מישהו מהמל"ל, אני רוצה מישהו ממשרד הבריאות, אני רוצה את האנשים שמטפלים בדבר הזה.

אלי אבידר: זה אותו מישהו.

קארין אלהרר: אדוני, אני רוצה לשאול.

קארין אלהרר: בשעתו אמרו שאין בכלל חולי קורונה.

יואב סגלוביץ': שאלנו שאלות ואני אומר לכם מה היה בדיון.

יואב סגלוביץ': גם אוסמה סעדי היה איתי בדיונים האלה.

קארין אלהרר: גם אני הייתי בדיונים, יואב.

יואב סגלוביץ': הלכנו כברת דרך לקראת המדינה.

יואב סגלוביץ': הקשינו עליהם והכנסנו את סעיף החיוניות.

יואב סגלוביץ': לא סתם.

יואב סגלוביץ': באו אלינו לדיונים היסטריים, וסליחה שאני אומר את זה כאן, לפחות בחוקים שהיו.

יואב סגלוביץ': בהתחלה באו בלי נתונים וכשבדקנו את הנתונים, לא היה אף עצור או עציר שהיה חולה קורונה באותה נקודת זמן.

יואב סגלוביץ': לכן אוסמה צודק בשאלה שלו, רק אני חולק עליו בדבר אחד.

יואב סגלוביץ': דובר פה על כמה ימים.

אוסאמה סעדי: כמה חודשים לא שמענו כלום.

אוסאמה סעדי: שיגידו לנו, אולי לא צריך בשבוע.

אוסאמה סעדי: למה אתה נותן להם את זה?

אוסאמה סעדי: אתה מבין מה קורה, יואב?

אוסאמה סעדי: במרס היו בלחץ ואתה ועפר אישרתם להם את התקש"ח הזה ל-45 יום.

אוסאמה סעדי: נגמרו 45 יום ואני מתערב איתך – גם אלי אמר לך – שאין למשרד המשפטים שום נתונים.

אוסאמה סעדי: שיגידו לי שב-45 הימים האלה בית המשפט ניצל את הסעיף הזה בכמה מקרים.

אלי אבידר: כי זה לא נועד למקרים האלה.

אלי אבידר: זה נועד למשהו הרבה יותר רחב, ונדבר עליו.

יעקב אשר: חברים, תכף היועצת המשפטית תסביר את העניין וגם תתייחס לדברים של אוסמה.

יעקב אשר: קודם כל, אני מקבל את מה שאתם אומרים ותנו לי קצת להכין את זה.

יעקב אשר: אנחנו נקיים גם התייעצויות.

יעקב אשר: לא כל התייעצות חייבת להיות בוועדה.

אלי אבידר: אדוני, בהתייעצויות בבקשה לא להזמין רק את משרד הבריאות ואת המל"ל, כי זה כאילו הזמנת את אותו אדם.

אלי אבידר: תזמין כמו שעשו בוועדת החוץ והביטחון, אנשים מבחוץ.

אלי אבידר: מומחים לבריאות הציבור.

יעקב אשר: גבי ברבש.

אלי אבידר: עזוב את גבי ברבש כרגע.

אלי אבידר: אני לא מדבר על שמות.

אלי אבידר: בוועדת החוץ והביטחון הביאו מומחים לבריאות הציבור, אנשים חיצוניים.

יעקב אשר: יש רעיון, להביא את יורם לס.

יואב סגלוביץ': יש הרבה בעלי מקצוע שחושבים אחרת.

אלי אבידר: אני מציע שנגיע בזמן לישיבות ואז נפסיק את הבדיחות.

אלי אבידר: יורם לס הוא אדם חשוב במשבר הזה.

אלי אבידר: אני אומר את זה בלי שום צל של ספק, שיהיה ברור.

אלי אבידר: אבל יש מומחים שצריך להביא לדיונים האלה.

יעקב אשר: לפני שהיועצת המשפטית תענה, אוסמה, מה נעשה עם התקש"חים?

יעקב אשר: יש לנו שבוע להחליט ואנחנו נראה איך אנחנו מתחילים עם זה.

יעקב אשר: מה שאנחנו עושים היום זה גורמים לכך שלא יהיה מצב שדווקא החלק של החיוניות שהוא חשוב לזכויות האסיר, דווקא הוא יהיה כרגע מושבת והתקש"ח עדיין יעבוד שבוע.

יעקב אשר: את זה אנחנו לא רוצים.

יעקב אשר: זה גם כבודה של הוועדה שאתם הייתם חלק ממנה.

יעקב אשר: אתם המלצתם על משהו, הלכתם לכיוון מסוים, כמובן בתמיכת הייעוץ המשפטי.

יעקב אשר: לכן, זה בעצם הטקט שאנחנו כרגע נמצאים בו.

קארין אלהרר: שאלת חידוד ליועצת המשפטית, בבקשה.

קארין אלהרר: ההצעה של הייעוץ המשפטי היא להאריך את התוקף לעוד שבוע את מה שהצביעו עליו בוועדת הקורונה?

יעקב אשר: אפרת, תעני גם לאוסמה, גם ליואב, גם לאלי וגם לקארין.

אפרת חקאק: חבר הכנסת סעדי, אתה תיארת את החלק שמשרד המשפטים הביא לוועדת הקורונה.

אפרת חקאק: הסעיף הזה הוא בעצם מה שהממשלה ביקשה לחוקק.

אפרת חקאק: הסעיף הזה נמצא ובוועדה, חבר הכנסת עפר שלח ביקש, כאיזון לסעיף הזה, להוסיף את סעיף החיוניות.

אפרת חקאק: אתה דיברת על הסעיף שמדבר על מה שאתה מכנה בשם עילת מעצר חדשה.

אפרת חקאק: הממשלה חושבת שזאת לא עילת מעצר חדשה אלא אפשרות לאפשר מעצר גם אם יש מניעה לחקור.

אפרת חקאק: החלק הזה פוקע היום ואף אחד לא מבקש להאריך אותו.

אפרת חקאק: זה החלק שימות בסוף היום.

אפרת חקאק: הכוונה היא לחלק שאתה קורא לו עילת מעצר חדשה.

אוסאמה סעדי: אני את שלי סיימתי.

אפרת חקאק: אנחנו רוצים להשאיר את סעיף החיוניות שהוכנס כאיזון.

אפרת חקאק: אם אתה מסתכל על החוק שעבר בזמנו, מה שאתה תיארת זה סעיף קטן ב(2) ומה שהתווסף באותו דיון ושאנחנו מבקשים להאריך עכשיו, זה ב(1).

אפרת חקאק: את הנוסח יש בסוף המסמך שהפצנו ואם אתה רוצה לראות את החוק שחוקקו אז, הוא נמצא בפניי.

אפרת חקאק: אני מקווה שזה עונה גם לחברת הכנסת אלהרר.

יעקב אשר: קארין, זה עונה גם לשאלתך?

קארין אלהרר: כן, כן.

קארין אלהרר: תודה.

אפרת חקאק: גם פרוצדורלית רציתי להבהיר שמה שהוועדה צריכה לעשות כדי להביא למהלך הזה, זה ראשית, לקבל החלטת פיצול ולבטל את אותו סעיף.

אפרת חקאק: אחר כך לקרוא ולהצביע על הנוסח.

יעקב אשר: אני מעלה להצבעה.

יעקב אשר: מי בעד הפיצול?

קארין אלהרר: אם הייתי בוועדה, הייתי מצביעה בעד.

יעקב אשר: אני מביא להצבעה את פיצול הצעת החוק דיונים באמצעים טכנולוגיים (הוראת שעה – נגיף הקורונה החדש) (דיונים בבתי משפט ובבתי דין בהשתתפות עצורים, אסירים וכלואים).

יעקב אשר: מי בעד הפיצול?

יעקב אשר: בעד הבקשה – פה אחד

יעקב אשר: נמנעים –אין

יעקב אשר: הבקשה התקבלה פה אחד.

יעקב אשר: אני מבקש לרשום לפרוטוקול שקארין הצביע מרחוק.

יעקב אשר: היא הצביע, לא שהתקבלה ההצבעה.

אפרת חקאק: פורמלית, אנחנו פיצלנו את סעיף 14(1) להצעת החוק וזה אומר שהצעת החוק כולה עדיין מונחת על שולחן הוועדה והיא תוכל להמשיך לדון בה.

יעקב אשר: אני רוצה לשמוע את משרדי הממשלה לפני שנמשיך הלאה.

יעקב אשר: משרד המשפטים, בבקשה.

אלי אבידר: בשביל מה צריך לשמוע?

אלי אבידר: אדוני, אנחנו מסכימים ואנחנו מצביעים, אלא אם כן משרדי הממשלה מתנגדים לזה.

אלי אבידר: אם הם לא מתנגדים, בוא נחסוך להם את הזמן.

יעקב אשר: נעשה את זה בזריזות.

יעקב אשר: הגיעו אנשים, נמצאים בזום.

אוסאמה סעדי: איך אפשר לקיים דיון כשהחוק לא פוצל רשמית?

יעקב אשר: הפיצול זה פריווילגיה שלנו.

יעקב אשר: אנחנו מדברים עכשיו על עצם העניין של החיוניות.

יעקב אשר: בואו נשמע את דעתם.

אלי אבידר: אבל אנחנו מסכימים.

אוסאמה סעדי: תן להם לדבר, הם פה.

יעקב אשר: יש משהו דחוף שאני לא יודע עליו?

יעקב אשר: יש אנשים שהוזמנו לדיון.

אלי אבידר: אני לא מתווכח איתך.

אלי אבידר: אני לא אומר מילה.

אלי אבידר: קדימה.

יעקב אשר: מבחינתי, זאת גם הזדמנות לעשות היכרות עם הנפשות הפועלות בחוק הזה כי אני הולך לבלות איתם בזמן הקרוב, וגם אתם.

יעקב אשר: בואו נשמע אותם.

יעקב אשר: לכן אני מבקש מתמר רוסמן ממשרד המשפטים, בקצירת העומר.

יעקב אשר: שלום, נעים מאוד.

יעקב אשר: רעות גורדון או תמר רוסמן?

רעות גורדון: שלום, נעים מאוד.

רעות גורדון: גם תמר רוסמן מטפלת יחד איתי בחוק.

יעקב אשר: שמעתם את הדיון עד כה?

יעקב אשר: יש לכם מה להוסיף?

רעות גורדון: אני רוצה להבין למה אדוני רוצה שנתייחס?

רעות גורדון: להתייחס לעניין תנאי החיוניות?

רעות גורדון: אני מבינה שעל כך אין מחלוקת.

יעקב אשר: אם אין לכם על מה להתייחס ואני מבין שאתם יזמתם את זה, כדי שלא יהיה מצב שהסעיף הזה יישאר ללא תוקף, זה גם טוב.

יעקב אשר: אם רק רוצה לשמוע אתכם.

רעות גורדון: מבחינתנו, הסעיף של שיקול החיוניות היה חלק בלתי נפרד מההסדר שהופיע בשעתו בתקנות שעת חירום – דיוני מעצר.

רעות גורדון: תקנות שעת חירום – דיוני מעצר, הן התקנות שאיגדו הסדר שמאפשר השתתפות של עצורים בדיוני המעצר שלהם באמצעות היוועדות חזותית במקום נוכחות פיזית.

רעות גורדון: אנחנו חשבנו שנכון, בגלל הפגיעה הטמונה בזה בעצורים, בכך שהם משתתפים ולא נוכחים פיזית בדיון שלהם, נכון יהיה לאזן את הפגיעה הזאת באמצעות קביעת הוראה שקובעת שיקול נוסף.

רעות גורדון: נוסף על השיקולים שבית המשפט צריך לשקול בבואו לצוות על מעצר החשוד והנאשם – כרגע אנחנו מדברים על הסעיף שמתייחס לחשודים – בנוסף לעילת המעצר.

רעות גורדון: במסגרת השיקול הזה, בית המשפט צריך לבחון האם המעצר חיוני בהתחשב בשלושה פרמטרים: הפרמטר הראשון הוא הפגיעה הנובעת מהעצור כתוצאה מכך שהדיון מתקיים שלא בנוכחותו הפיזית אלא באמצעים טכנולוגיים; הפרמטר השני הוא הסיכון להידבקות העצור בנגיף הקורונה בעת שהותו במעצר, והפרמטר השלישי הוא מצב הכליאה באגפים האלה: כמה חולים יש, מה הסיכון.

יעקב אשר: מה מצב הצפיפות שם.

רעות גורדון: דרך ההוראה הזאת הכוונה הייתה להבנות את שיקול דעת בית המשפט, שישקול גם את הנדבך הזה.

רעות גורדון: כמו שהסביר היושב-ראש והסבירה היועצת המשפטית של הוועדה, בעצם ועדת הקורונה רצתה את האיזון הזה, את אותו סעיף חיוניות לעגן באמצעותו הסדר נוסף שהובא לפתחה של ועדת הקורונה, שעניינו בכלל בהארכת מעצר לחבי בידוד, בעצם מניעה לקדם את החקירה.

רעות גורדון: הממשלה לא מעוניינת להאריך את ההסדר ההוא, את הסעיף שנוגע לאפשרות להאריך מעצר של חבי בידוד.

רעות גורדון: מכיוון שהסעיף של החיוניות עומד לפקוע, אנחנו רוצים להמשיך את החיים שלו למשך שבוע נוסף כל עוד תקנות שעת החירום של דיוני מעצרים, על כל ההסדר שלהם והפגיעה הנובעת מהם, נמצאים בתוקף.

רעות גורדון: לכן ביקשנו את הפיצול הזה.

רעות גורדון: יכול להיות שבהמשך, בגלל לוחות הזמנים כמו שהציג אדוני היושב-ראש, נצטרך לעשות פיצולים נוספים בגלל סד הזמנים.

רעות גורדון: אנחנו נכונים, כמובן, לדיונים מיום ליום כדי שלא נצטרך להגיע למצב הזה.

רעות גורדון: זה מה שעומד לפתחה של הוועדה ואין לנו מחלוקת בתוך הממשלה.

רעות גורדון: אנחנו מעוניינים בזה.

אוסאמה סעדי: עכשיו אנחנו דנים בסעיף הזה, רוצים לעשות פיצול, לעלות למליאה ולאשר את זה.

אוסאמה סעדי: כל העניין הזה הוא רק למשך שבוע?

רעות גורדון: כן, זה למשך שבוע, כי המטרה היא שזה ילך יד ביד עם ההסדר בתוך תקנות שעת החירום של דיוני מעצרים.

רעות גורדון: אין טעם בנפרד, כמו שחווינו את זה עכשיו – מה קורה כשהתקנות ממשיכות להיות בתוקף ולסעיף הזה יש לוחות זמנים שונים.

רעות גורדון: נראה לי נכון שזה ילך ביחד וכמובן, אם יצטרכו אחר כך פיצולים נוספים, נביא את זה בפני הוועדה.

רעות גורדון: אין טעם שיהיו לו לוחות זמנים שונים.

קארין אלהרר: אבל אתם מבינים שבתוך שבוע אי אפשר יהיה לדון בכל החוק הגדול.

יעקב אשר: ברור.

יעקב אשר: קארין, אני רואה שאת לא סומכת עליי.

יעקב אשר: זה מדאיג אותי.

קארין אלהרר: בסדר, אבל שגם הם יבינו את זה.

קארין אלהרר: זה שאתם מבינים את זה בוועדה, זה נהדר.

יעקב אשר: מה שחשוב לי הוא שגם ההמלצות שלכם יבואו אלינו.

יעקב אשר: אני רוצה המלצות שלכם.

יעקב אשר: אני רוצה שתהיו ראש גדול, לא רק לזרוק לנו את כל הניירות ואנחנו נשבור את הראש לבד.

יעקב אשר: גם את ההמלצות שלכם, של איזה סעיפים אתם חושבים שכן חשוב שיישארו עדיין בתוקף בתקופת הכנת החוק בצורה מיטבית, יביאו אחרי שיקול דעת ואחרי בדיקה מול גורמי המקצוע על הנחיצות שלהם.

יעקב אשר: לא סתם.

יעקב אשר: כלומר, לא לזרוק לי דברים רק בהיבט משפטי.

יעקב אשר: כשנכנסתי לוועדה אמרתי שאני רוצה להנגיש את החקיקה למציאות, לא משהו פילוסופי-משפטי.

אוסאמה סעדי: להתאים את החקיקה למציאות.

אוסאמה סעדי: לא להנגיש.

יעקב אשר: להתאים.

יעקב אשר: אני מודיע לכם כאן

יעקב אשר: במפורש שאם יהיו דברים שהם לא יהיו בעלי הצדקה לעשות אותם, וזה סתם איזה כסת"ח כזה או אחר של מישהו שרוצה להחמיר סתם, זה לא יעבור.

יעקב אשר: אני מודיע במפורש שזה לא יעבור.

יעקב אשר: קחו את זה לתשומת לבכם כבר בהכנה של הדברים מול הצוות.

אוסאמה סעדי: רעות, עוד שאלה, בבקשה.

אוסאמה סעדי: האם יש לכם נתונים מאז שחוקקנו את החוק הזה בוועדת קורונה ועד היום, בכמה מקרים השתמשו בתי המשפט בסעיף הזה?

אוסאמה סעדי: יש לכם מושג?

אוסאמה סעדי: יש לכם נתונים?

אוסאמה סעדי: האם השתמשו בכלל בסעיף הזה?

רעות גורדון: בתי המשפט בהחלט שקלו את הדבר הזה.

אוסאמה סעדי: תנו לנו כמה החלטות.

אוסאמה סעדי: שנקרא.

יעקב אשר: לא, אני לא חושב שאנחנו צריכים להיכנס לרמת החלטות.

יעקב אשר: אני כן מבקש שיהיה מכתב של הנהלת בתי המשפט – אתם תבקשו מהנהלת בתי המשפט.

יעקב אשר: גם הוועדה מבקשת, אבל אני חושב שזה גם תפקיד שלכם בתור מתווך בעניין הזה – כמה השתמשו בדבר הזה?

יעקב אשר: כמה מקרים היו?

אוסאמה סעדי: לבדוק אם הסעיף הזה חיוני.

אוסאמה סעדי: אנחנו מדברים על חיוניות המעצר, אז לבדוק אם הסעיף הזה חיוני.

יעקב אשר: כמה היה שימוש בעניין.

יעקב אשר: אני מבקש את המכתב הזה עוד לפני הדיונים.

יעקב אשר: יואב ביקש כמה מילים.

יואב סגלוביץ': נציגי משרד המשפטים, אני אומר משהו כללי.

יואב סגלוביץ': זה שיש פג תוקף לתקנות לשעת חירום, לא אומר שצריך לעשות חוק.

יואב סגלוביץ': אני חושב שגם בדברי ההסבר ובכל מה שאנחנו רואים, כולל החוק הגדול שעוד לא הגיע, אין נתונים.

יואב סגלוביץ': אני אומר את זה כאן בראי ועדת הקורונה שהייתי בה.

יואב סגלוביץ': באנו להליכי חקיקה דרקוניים, כולל חוק נתוני תקשורת נטולי נתונים.

יואב סגלוביץ': זאת חובה שלכם במשרד המשפטים לספק נתונים כי בסוף אומרים: דחוף, דחוף וחשוב חשוב וקורונה קורונה, אבל בשני חוקים שיצא לי לדון בהם, לא הייתה הצדקה עניינית.

יואב סגלוביץ': לא הייתה.

יואב סגלוביץ': באחד המקרים משרד המשפטים משך את הצעת חוק נתוני תקשורת ואני חושב שהחוקים האלה כבדים מדי.

יואב סגלוביץ': מה גם שאני אומר לכם, אני מכיר את הפיילוט שהיה על אמצעים חזותיים לפני שנים.

יואב סגלוביץ': לא דרך הקורונה צריך לקיים את הדיון הזה.

יואב סגלוביץ': אם יש שאלת יסוד, צריך לדון בשאלת יסוד אפרופו חוקי היסוד אבל על הדרך אנחנו מנהלים פה דברים.

יואב סגלוביץ': אני חושב שהוועדה צריכה להגיד את שלה ולעשות סטופ.

יואב סגלוביץ': אני פונה למשרד המשפטים כעובדי הציבור בסיפור לעשות סטופ איפה שצריך להיות סטופ.

יואב סגלוביץ': היכן שאתם משוכנעים בנתונים, תביאו אותם, אבל גם בסיפור הזה באים בלי נתונים.

יעקב אשר: תודה, יואב.

יעקב אשר: אלי, רצית להגיד משהו?

אלי אבידר: כן.

אלי אבידר: רציתי להגיד למשרד המשפטים שאנחנו יודעים שדעתו של היועץ המשפטי הייתה נגד כל הסוגיה של תקנות לשעת חירום.

אלי אבידר: על כן, הוא חייב את הממשלה ואמר להם: לכו לחקיקה.

אלי אבידר: יואב מציין פה שני חוקים שהוא היה מעורב בהם.

אלי אבידר: אחד החוקים היה של הכנסת הכנסת המשטרה לדיונים.

אלי אבידר: לאחר שבדקנו במהלך הדיונים התברר שהמשטרה נכנסה למאות אלפי טלפונים וגילו שלושה חולי קורונה שהפרו את חובת הבידוד.

אלי אבידר: זאת הייתה כזאת בושה, שמשרד המשפטים משך את זה בחזרה.

אלי אבידר: לחברי אוסמה סעדי אני אומר, אתה מבקש את הנתונים?

אלי אבידר: להערכתי אתה לא תקבל את הנתונים.

אלי אבידר: הממשלה לא תעשה את אותה טעות פעמיים.

אוסאמה סעדי: להערכתי אין.

קארין אלהרר: לא יעבירו נתונים?

קארין אלהרר: הוועדה תשקול מה לעשות.

קארין אלהרר: מה זאת אומרת?

קארין אלהרר: הם מחויבים להעביר נתונים.

יעקב אשר: נכון.

יעקב אשר: עורך הדין ישי שרון מהסניגוריה הציבורית.

יעקב אשר: אחריו עורך הדין נחשון שוחט מלשכת עורכי הדין.

עו"ד ישי שרון: ברכות ליושב-ראש הוועדה ואני מברך את הוועדה על כך שהיא התכנסה בעיתוי כל כך דחוף, למרות המגבלות ולחץ הזמנים.

עו"ד ישי שרון: הערה אחת לטווח הקרוב והשנייה לטווח היותר ארוך.

עו"ד ישי שרון: סעיף החיוניות, כפי שנאמר, בא לאזן גם את הפגיעה שנגרמת כתוצאה מקיום הדיון שלא בנוכחות העצור, אבל הוא גם נועד להפחית את הסיכון להדבקה שלא דרך פגיעה בזכויות.

עו"ד ישי שרון: מכאן חשיבותו ומכאן חיוניותו.

עו"ד ישי שרון: לשאלתו של חבר הכנסת סעדי, מניסיוננו המצטבר בשטח בחודשיים-שלושה האחרונים, מדובר בסעיף שהוזכר בהרבה מאוד מקרים ויש לו השפעה גדולה מאוד בשטח.

עו"ד ישי שרון: אני כן אציין שההשפעה שלו הייתה יותר בתחילת המשבר ולאט לאט נוצרה קצת שחיקה באימפקט שלו, במיוחד בכל הנוגע למדיניות במצבים של המשטרה, שהיא למעשה חזרה לעצור די בהתאם למה שהיא עצרה בימים המוקדמים שלפני המשבר.

עו"ד ישי שרון: עדיין, מדובר בסעיף מאוד מאוד חשוב שבא להכווין את שיקול הדעת השיפוטי ולהביא לכך שבית המשפט יאריך רק את המצבים החיוניים ושהמערכת תתמקד רק בעיקר בתקופה המאוד רגישה שבה אנחנו נמצאים.

אוסאמה סעדי: אתם בעד הסעיף הזה?

עו"ד ישי שרון: כן, בהחלט.

עו"ד ישי שרון: דיברת קודם על החלק הראשון בהוראת השעה והדבר הזה מתבטל היום, וטוב שכך.

אוסאמה סעדי: אמרתי שעשיתי את היומית שלי היום.

עו"ד ישי שרון: דרך אגב, לא השתמשו בהוראת השעה.

אוסאמה סעדי: זה מה שאמרנו.

עו"ד ישי שרון: לפי דעתי לא השתמשו בה, אבל סעיף החיוניות הוא משהו רחב יותר.

עו"ד ישי שרון: הוא הוזכר כמעט בכל הליך מעצר.

עו"ד ישי שרון: זה ה-bread and butter של הטוענים היום בהליכי המעצר.

יעקב אשר: עורך הדין שרון, תודה רבה.

עו"ד ישי שרון: אני אסיים בהערה אחרונה, יותר כהקדמה לקראת הדיון בהצעת החוק הגדולה.

עו"ד ישי שרון: כסניגורים, אנחנו נמצאים מזה כשלושה חודשים במצב ייחודי ומאוד תקדימי.

עו"ד ישי שרון: אנחנו נתקלים במציאות של פגיעה מתמשכת בזכויות של עצורים, נאשמים ואסירים, ובתקינותם של הדיונים המשפטיים.

עו"ד ישי שרון: זה התחיל בכך שהפסיקו ביקורי עורכי דין וביקורי משפחות במתקני הכלא; זה המשיך בכך ששללו את הזכות של עצורים להיות נוכחים בדיונים שלהם, שזה נושא הצעת החוק הגדולה; ועוד ועוד פגיעות שהביאו לפגיעה חריגה ונדירה שאנחנו לא זוכרים כדוגמתה במשפט הפלילי.

עו"ד ישי שרון: אני שמח מאוד שהגענו לכנסת ושהכנסת בעצם נכנסת לפעולה והיא תוכל לדון בכל הדברים האלה.

עו"ד ישי שרון: אני מקווה שנוכל להוציא מתחת ידינו הסדר יותר מאוזן מזה שהיה בתקנות שעת חירום.

עו"ד ישי שרון: תודה.

יעקב אשר: תודה רבה.

יעקב אשר: עוד נכונו לנו עלילות כאן בוועדה, כנראה.

יעקב אשר: תודה רבה.

יעקב אשר: עורך הדין נחשון שוחט, לשכת עורכי הדין, בבקשה.

עו"ד נחשון שוחט: שלום, ברכות ליושב-ראש ולכל חברי הוועדה.

יעקב אשר: תודה רבה.

עו"ד נחשון שוחט: גם אנחנו, בדומה לחברי ישי, פותחים בברכה על קידום של איזשהו מהלך ראשוני בהתייחס לחוק שאנחנו מאוד מאוד חוששים מפניו.

עו"ד נחשון שוחט: ככל שמקדמים את הצעת החוק, סעיף החיוניות חיוני ולכן המהלך של הפיצול כדי שהוא לא ילך לאיבוד, גם הוא חיוני.

עו"ד נחשון שוחט: בעניין הזה אנחנו תומכים באופן מלא.

עו"ד נחשון שוחט: אנחנו מברכים על כך שהממשלה לא מבקשת לחדש את אותו סעיף של הארכת מעצר משיקול של מניעה.

עו"ד נחשון שוחט: אנחנו ניהלנו מאבק ככל יכולתנו בעניין זה וחשבנו שהוא לא נכון.

עו"ד נחשון שוחט: בהתייחס להצעת החוק שתלויה ועומדת, אני אציין שהעברנו מסמך מפורט עם הערות והסתייגויות שנגעו לשאלת הצורך בחקיקה, לשאלת מנגנון ההכרזה והתהליך שלפיו יוכרז על מצב חירום, כדי לייצר את המנגנון הזה.

עו"ד נחשון שוחט: ובעיקר גם להראות הרבה מאוד תובנות ולקחים שנובעים מהניסיון המעשי בשטח וההשפעה הקשה שיש על זכות ההשתתפות בהליך; על הנושאים שהם בליבה על כבוד האדם וההגנה על זכויות במסגרת ההליך.

עו"ד נחשון שוחט: כמו כן, גם היכולת של האדם להבין את ההליך שמתנהל בעניינו ונוגע לחירותו, וגם להשתתף בו.

עו"ד נחשון שוחט: גם זכות ההיוועצות.

עו"ד נחשון שוחט: הנושאים האלה בוודאי יעלו בדיוני ההמשך וחשוב לי לציין שעל מה שנעשה היום אנחנו מודים ומברכים, ולגבי הדיונים על הצעת החוק על סעיפיה, אני רק אומר שיש לנו הרבה הסתייגויות.

עו"ד נחשון שוחט: תודה רבה.

יעקב אשר: באופן טבעי, זה ברור לגמרי.

יעקב אשר: סגן ניצב גלעד בהט, משטרת ישראל, בבקשה.

סנ"צ גלעד בהט: צוהריים טובים, אני מצטרף לברכות.

סנ"צ גלעד בהט: הערה קטנה, צריך לזכור שבסופו של יום, הסעיף שאנחנו מדברים עליו והוועדה הנכבדה עומדת לאשר, הוא בעצם חלק ממכלול של דברים שהתקבלו, אומנם לא בצורה אחידה אבל בהדרגתיות.

סנ"צ גלעד בהט: ככל שהסעיף הזה יישאר לבדו, צריך להגיד שבמסגרת השיקולים הסעיף מתייחס לשיקולים מסוימים שיש לשקול בעת הארכת המעצר, שנוגעים לזכויות מסוימות או לפעולות מסוימות.

סנ"צ גלעד בהט: צריך לזכור שברקע השיקולים האלה צריך להכניס שיקול נוסף, שלצערי לא מופיע כאן, והוא השוני ביכולת לקיים חקירה בתנאים של קורונה.

סנ"צ גלעד בהט: כמו שדיברנו בישיבות הקודמות, לאו דווקא להתייחס למצב שבו העצור עצמו מבודד או חולה בקורונה, אלא להתייחס לסך כלל הקשיים.

סנ"צ גלעד בהט: ציין פה חברי, עורך הדין ישי שרון, את הקושי בעבודה מול שב"ס והפגישה עם העצורים.

סנ"צ גלעד בהט: את אותו הקושי חווה גם המשטרה בהוצאת עצורים לחקירה ובביצוע פעולות חקירה כאלה ואחרות.

סנ"צ גלעד בהט: חייב שהדבר הזה ישתכלל בתמונה הכוללות.

סנ"צ גלעד בהט: נכון שכאשר מדובר בהארכה למספר ימים, אנחנו פחות רואים את זה, אבל חשוב שהוועדה תשקול גם את זה, בוודאי לקראת הדיונים בתיקונים הבאים ובחוק העיקרי.

סנ"צ גלעד בהט: תודה.

יעקב אשר: עכשיו אין את הפלטפורמה להיכנס לעניין הזה.

סנ"צ גלעד בהט: נכון, אבל צריך לקחת את זה גם בחשבון.

יעקב אשר: ודאי.

יעקב אשר: לקחת בחשבון לקראת הדיונים הבאים, ודאי וודאי.

יעקב אשר: הקליניקה לזכויות חשודים, נאשמים, עצורים ואסירים, עורכת הדין ד"ר סיגל שהב.

סיגל שהב: שלום, אני מצטרפת לברכות.

סיגל שהב: הערה קצרה, הסעיף של החיוניות בהחלט חיוני.

סיגל שהב: בכלל לגבי החוק אני רוצה להוסיף נקודת התייחסות נוספת.

סיגל שהב: ב-2007 היה כאן פיילוט של כמה שנים על היוועדות חזותית, עם מסקנות מאוד ברורות.

סיגל שהב: הפיילוט לא הצליח וצריך ללמוד ממה שנעשה אז.

סיגל שהב: בהחלט בשאלות של הסכמה והמשמעות של היישום של זה, צריך לראות מה הייתה העמדה אז גם של הנהלת בתי המשפט, גם של הנשיאה בייניש דאז, שהסכימה מאוד שהרעיון של היוועדות חזותית מסייע בעיקר לשירות בתי הסוהר ופחות לשופטים.

סיגל שהב: השופטים תפקידם הוא בהחלט גם לערוך ביקורת חזותית ולהתרשם באופן בלתי אמצעי מהאדם שעומד לפניהם ברמה של המראה שלו, האופן שבו הוא עומד על הרגליו ומדבר, האם הוא חבול או לא חבול ומה מעמדו באופן ראשוני ובלתי אמצעי.

סיגל שהב: אני בהחלט מבקשת מהוועדה כן לחזור לדיונים מ-2007 ולמחקר שנעשה בעקבות הפיילוט.

סיגל שהב: הוא כאילו נזנח אבל אי אפשר בחסות הקורונה להכניס את הדיון הזה לקונטקסט אחר כי יש לנו ניסיון בעניין הזה מהעבר וצריך להשתמש בו.

סיגל שהב: אם נעשו עוד דוחות, אנחנו נשמח שהם יהיו פומביים.

סיגל שהב: אני הבנתי שיש מסמך על מחקר שנעשה במקומות אחרים בעולם, במשרד המשפטים או במשרדי הממשלה האחרים.

יעקב אשר: תודה לך.

יעקב אשר: אם יש איזשהו מסמך שמרכז נתונים מהעולם, זה תמיד טוב להשכיל עם זה.

יעקב אשר: שמעתי שהיה פיילוט שכנראה לא הצליח, אבל אם תצטרכו עד מומחה שיסביר למה היוועדות היא פחות טובה, תקראו לנו.

יעקב אשר: אנחנו יושבים פה באקווריום ומצד שני מדברים עם אנשים בהיוועדות.

יעקב אשר: אין ספק שאיכות הדיון נפגעת, אין ספק שהרבה מאוד דברים אנחנו מפספסים בדרך.

אוסאמה סעדי: אז תאר לעצמך, אדוני היושב-ראש, מה קורה כאשר מדובר - - -

יעקב אשר: בדיוק מה שאני רוצה להגיד.

יעקב אשר: פה כשאנחנו מפספסים זה לא טוב כי אנחנו עלולים להגיע להחלטות לא נכונות, שאחר כך ילוו אותנו לדורות, אבל מדובר על חיים של אדם, על הכבוד שלו ובמיוחד על אנשים שיכול להיות שנעשה להם העוול הכי גדול בעולם.

אלי אבידר: חירות, חירות, אדוני.

אלי אבידר: החירות שלהם.

אלי אבידר: אם זה נופל על זה שהשופט מסתכל על המסך תוך כדי זה שהוא אוכל ארוחת צוהריים, חסר לראות את העצור.

אלי אבידר: יש דברים שבהם שפת גוף היא פקטור מאוד מאוד חזק, בטח בדיונים של חפות וכולי.

אלי אבידר: בואו לא נשכח עוד דבר, יש דבר אחד שאותו אנשים מפסידים והוא התייעצות באוזן עם עורך דין.

אלי אבידר: ללכת לפינה, לדבר ולחשוב מה טוב לו ומה משרת אותו.

אלי אבידר: אלה דיני נפשות ואי אפשר לשחק איתם.

אלי אבידר: לכן, לדעתי לא צריך את ההחלטות של הפיילוט ולא את המסקנות שלו.

אלי אבידר: הנושא של היוועדות, אסור שיהיה על השולחן אלא רק במקרה של אזעקת אמת.

אלי אבידר: בכל שאר הדברים, שזה ירד מסדר-היום ושאף אחד לא יחשוב שהוא הולך לייעל לעצמו את החיים, לשבת במזגן ולדבר דרך הווידאו.

אלי אבידר: זה לא יהיה, לפחות לא במשמרת שלנו.

אוסאמה סעדי: לקחת לי את הדברים, אדוני היושב-ראש.

אלי אבידר: תמיד ידעתם לשתף פעולה.

אוסאמה סעדי: אדוני היושב-ראש, פנו אליי הרבה עורכי דין שאמרו שלא רק שיש הארכות מעצר, ומדובר בדיני נפשות, בזכויות בסיסיות ובכל הדברים האלה, אלא שלפעמים יש הארכות מעצר בזום אלא בטלפון, מכיוון שהרשת נפלה או שאי אפשר.

יעקב אשר: בשיחת ועידה.

אוסאמה סעדי: בשיחה טלפון רגילה.

אוסאמה סעדי: ככה מאריכים מעצר.

אוסאמה סעדי: וגם הזכות הבסיסית של ייעוץ על ידי עורך הדין ללקוח, תאר לעצמך שהוא צריך לתת לו ייעוץ בטלפון.

יעקב אשר: אומרת לי היועצת המשפטית שהם צמצמו את זה גם בתקופת הקורונה, ובטח בהצעת החוק נצמצם או נגדע את זה.

יעקב אשר: נראה מה יעמוד בינינו.

יעקב אשר: יש לנו ועדה שכוללת גם משפטנים, גם אנשים שבאו מרקע של חקירות וגם אנשים חכמים סתם.

אלי אבידר: גם אנשים שהיו בחקירות אחרות, בצד של החוקרים.

יעקב אשר: אני לא מכיר את הרזומה שלך.

יעקב אשר: סיימנו לשמוע את כולם ותודה רבה.

יעקב אשר: אנחנו נעבור להקראה ולהצבעה.

אפרת חקאק: שני דברים קטנים קודם לכן.

אפרת חקאק: ראשית, לבקשת הוועדה את הנתונים, אני לא הבנתי עד הסוף איזה נתונים אתם מבקשים.

אלי אבידר: הנתונים שביקש חבר הכנסת אוסמה סעדי, הם בשאלה כמה פעמים השתמשו בדבר הזה.

אפרת חקאק: אתה התכוונת לסעיף שפוקע היום.

אוסאמה סעדי: לסעיף שפוקע וגם לסעיף הזה.

אוסאמה סעדי: לסעיף הזה, שמענו גם מהסניגורים וגם מהלשכה שכדרך שגרה משתמשים בזה השופטים וזה טוב, אבל הדבר השני, היינו רוצים לדעת כמה מקרים היו שצריכים בהם את סעיף ההארכה.

אוסאמה סעדי: באו אלינו ולחצו עלינו ואני חושב שלא השתמשו בזה אף פעם.

אפרת חקאק: אני אבהיר שחבר הכנסת סעדי מדבר על נתונים של מה שהיה ופקע היום.

אפרת חקאק: וכמובן, שלקראת הדיונים בהצעה שיביאו נתונים באופן כללי.

אלי אבידר: אני אגיד לך איזה נתונים, הנתונים הבסיסיים שיגרמו לשר לביטחון הפנים ולשר המשפטים לצאת בהכרזה כזאת.

אפרת חקאק: זה משהו אחר.

אפרת חקאק: לקראת הדיון הבא אתה מבקש את כל הבסיס האמפירי להצעה לצורך - - -

קארין אלהרר: אני מצטרפת לבקשה.

אלי אבידר: אמפירי לא יהיה שם, גברתי, אל תדאגי, אבל שיהיו את הסיבות שהוא אומר.

אוסאמה סעדי: אדוני היושב-ראש, תחשוב למה הוועדה הזאת אין לה חלק בזה.

אוסאמה סעדי: איפה הפיקוח הפרלמנטרי?

אוסאמה סעדי: שני שרים יכולים להחליט?

אוסאמה סעדי: אני חושב שאתה צריך לשקול את זה.

יעקב אשר: אוסמה, אתה מכיר אותי יומיים.

יעקב אשר: לא חשבת שחשבתי על זה?

אוסאמה סעדי: אני בטוח שחשבת על זה.

יעקב אשר: ויעידו פה כמה אנשים מעבר למחיצות.

יעקב אשר: אבל לא כל מה שאני חושב, אני אומר.

יעקב אשר: לאט לאט.

קארין אלהרר: אני אוהבת את הכיוון שהוועדה הזאת הולכת אליו.

יעקב אשר: היה שווה לחכות כל הדיון הזה כדי לשמוע את זה, קארין.

יעקב אשר: תודה רבה.

יעקב אשר: אני רק אומר כל הזמן: בלי עין הרע, בלי עין הרע.

יעקב אשר: אפרת, בבקשה.

אפרת חקאק: הדבר השני הוא שהוועדה מצביעה על תנאי, שהמליאה תאשר את הפיצול.

אפרת חקאק: אנחנו נביא למליאה את החלטת הפיצול וברגע שהמליאה תאשר את הפיצול, אנחנו נניח את הצעת החוק.

אפרת חקאק: הצעת חוק סדר הדין הפלילי (סמכויות אכיפה) מעצרים (הוראת שעה – נגיף הקורונה החדש) (שיקול חיוניות המעצר), התש"ף-2020.

אפרת חקאק: זה בעמוד האחרון של מסמך הרקע שהופץ.

אפרת חקאק: סעיף 1.

אפרת חקאק: תיקון חוק סדר הדין הפלילי (סמכויות אכיפה – מעצרים) – הוראת שעה.

אפרת חקאק: בתקופה שמיום תחילתו של חוק זה עד תום תוקפן של תקנות שעת חירום (דיוני מעצרים), יקראו את חוק סדר הדין הפלילי (סמכויות אכיפה – מעצרים), כך שבסעיף 13, אחרי סעיף קטן (ב) יבוא: "(ב)(1) מבלי לגרוע מהוראות סעיפים קטנים (א) ו-(ב), בבואו לצוות על מעצרו של אדם לפי סעיף (א), ישקול השופט גם את חיוניות המעצר, בין השאר בהתחשב בפגיעה בעצור הנובעת מקיומו של הדיון לפי הוראות סעיף 16(א) שלא בנוכחותו, הסיכון להידבקות העציר בנגיף הקורונה (Novel Coronavirus 2019-nCoV ) בעת שהותו במעצר ומצב הכליאה באותה עת.

אפרת חקאק: יכול להיות שהנסחית תבקש מאיתנו להוסיף סעיף תחילה, אבל זה עניין טכני לשיקול דעתה של הנסחית.

יעקב אשר: מי בעד בכפוף לאישור המליאה?

יעקב אשר: בעד אישור הפיצול – פה אחד

יעקב אשר: נמנעים – אין

יעקב אשר: מאושר פה אחד.

יעקב אשר: תודה רבה.

יעקב אשר: יש לי חוב לאלי, בבקשה.

אלי אבידר: אדוני היושב-ראש, הצעת החוק לקיום דיונים באמצעים טכנולוגיים בבתי המשפט בהשתתפות עצירים נוצרה בחטא.

אלי אבידר: הצעת החוק מתבססת על מצב מדומיין שהממשלה קוראת לו "משבר הקורונה", ויש משבר, רק שהוא לא קשור לקורונה אלא לצעדי הממשלה ההרסניים, שנועדו להוציא את בנימין נתניהו מהתסבוכת הפוליטית של שלוש מערכות בחירות ללא הכרעה.

אלי אבידר: הצעדים האלה הביאו 2.5 מיליון אזרחים להרס כלכלי, ואוטוטו פשיטת רגל.

יעקב אשר: אמרו לי שזאת ועדה משעממת.

אלי אבידר: אדוני, אתה לא תפריע לי.

יעקב אשר: לא, לא.

אלי אבידר: בבקשה, אל תפריע לי.

אלי אבידר: מטרת הצעת החוק הזאת היא להקדים תרופה למכה ולאפשר להתמודד עם מעצרים המוניים שיתרחשו כשהציבור יבין, סוף סוף, שנתניהו הביא אותו לפשיטת רגל בגלל אינטרסים פוליטיים.

אלי אבידר: ולכן, נתניהו זקוק לחוק הזה כמו שהוא מתעקש על החוק להכנסת השב"כ לטלפונים שלנו.

אלי אבידר: ולכן צריך את החוק להכנסת המשטרה לטלפונים שלנו.

אלי אבידר: ולכן, רבותי, את הוא צריך את הצעת החוק הזאת שתאפשר לו להתמודד עם מעצרים המוניים.

אלי אבידר: וזה יתקיים כשאלפי מפגינים ייצאו לרחובות.

אלי אבידר: וזאת לא קונספירציה או הזיה אלא עמדתה של המועצה לביטחון לאומי, שעוסקת כבר חודשים בבניית מענה לתרחישים של יציאה המונית של אזרחים לרחובות.

אלי אבידר: במל"ל קראו לזה "מחאה עממית".

אלי אבידר: נתניהו חושש, אדוני, ובצדק, שבמצב כזה המערכת תקרוס כי יהיה צורך להביא אלפי עצורים להארכות מעצר, אבל המערכת תשרוד כאשר הארכות המעצר יתבצעו באופן סיטונאי דרך הזום, כשהעצורים נמצאים בבתי הכלא ולא צריך לנייד אותם.

אלי אבידר: הסניגוריה הציבורית מתנגדת לתזכיר החוק מטעמים של זכויות האסיר, וההתנגדות שלהם מבורכת רק שהיא עוסקת בבעיות שהיו נחלתנו בעבר.

אלי אבידר: אנחנו כיום במצב של מלחמה שיטתית כנגד הדמוקרטיה והזכויות הדמוקרטיות שמוקנות לאזרחים.

אלי אבידר: אני מתנגד לחוק הזה וכל מי ששומר לעצמו את הזכות לבחון את המציאות שנוצרה מולנו בהיגיון, חייב גם כן להתנגד.

אלי אבידר: תודה רבה.

יעקב אשר: תן לי להתאושש.

אלי אבידר: להתאושש?

אלי אבידר: הפרעת לי ורשמתי את זה לפניי.

אלי אבידר: אני שומר לעצמי את הזכות להפריע לך בעתיד.

יעקב אשר: אני רוצה לומר דבר אחד, ואולי אני קצת תמים, אבל תמיד צריך לראות גם את הצד השני.

יעקב אשר: נכון, לקחת פה משהו, בנית תסריט חבל על הזמן.

אלי אבידר: אדוני, אני לא בניתי תסריט.

אלי אבידר: אני בא מוועדת החוץ והביטחון.

יעקב אשר: היצ'קוק יכול ללמוד אצלך שיעור.

אלי אבידר: תאמין לי, אדוני.

אלי אבידר: תאמין לי.

אלי אבידר: הייתי בוועדת החוץ והביטחון, בוועדת המשנה למודיעין מהרגע הראשון שהדברים האלה הגיעו.

אלי אבידר: ומהיום הראשון אמרתי את זה.

יעקב אשר: קודם כל, אנחנו נמצאים כאן כדי שחלילה לא תיווצר איזושהי פלטפורמה שיכולה להגיע לדברים כאלה, ואני בטוח שזה חלק מנאום אופוזיציוני.

יעקב אשר: הייתי יכול גם לא להגיב עליו וזה היה הכי טוב, אבל מאחר שאנשים רואים אותנו, אנחנו לא צריכים להגזים.

יעקב אשר: יש פה גם ממשלה – ואתה יודע איך זה עובד – ממשלה שמתפקדת במשבר שלא היו לנו עליו ספרי הדרכה ולא היו לנו עליו דברים ברורים, לצערי הרב.

יעקב אשר: זה גם באשמת ממשלות ישראל, לא משנה באיזה זמנים.

יעקב אשר: בשעת חירום, מי שמגיע עם פנים הכי חמורות ועולה עם הטונים הכי גבוה, הוא הזוכה כי תמיד הכי קל להגיד לא.

יעקב אשר: ולהגיד שזה מסוכן, זה עוד יותר קל.

יעקב אשר: וחייבים כי אם לא, ייכנסו ויעשו פעולות כאלה ואחרות.

יעקב אשר: אתה יודע מה?

יעקב אשר: אני לא מקנא בשום ראש ממשלה, ואני לא מדבר על אדם מסוים, שצריך לקבל את ההחלטות האלה כשמצד אחד עומדים אנשים ואומרים לו: אוי ואבוי אם לא יעשו כך וכך, כי חלילה ניכחד ויקרה פה מה שקורה בארצות הברית – ברוך ה' שזה לא קרה.

יעקב אשר: ומצד שני, כשהוא רואה את המציאות נכוחה, אומרים לו כך.

יעקב אשר: אתה הולך לקונספירציה.

אלי אבידר: לא, לא, אדוני, אל תשתמש במילה הזאת, בבקשה.

יעקב אשר: קונספירטיבי לחלוטין.

יעקב אשר: אתה יודע מה?

יעקב אשר: זה יכול לקרות אולי אחד למיליון.

יעקב אשר: עם כל הכבוד, בסוף אחים אנחנו, יש לנו מדינה לנהל.

יעקב אשר: בוא לא נפחיד את התושבים אלא רק נבטיח להם דבר אחד: אנחנו נהיה על המשמר ולא ניתן לשום ממשלה, בלי קשר למי קשרת את זה ולמי לא, ליצור כלים שאין בקרה על השימוש שלהם.

יעקב אשר: לבנות אקדח זה אולי קל – צריך בית חרושת טוב ומתאים.

יעקב אשר: מתי להשתמש בו או לא?

יעקב אשר: לשם זה חייבים את חוכמת הציבור, את האחריות הציבורית ועל זה הייתה כל ההקדמה שלי, שהייתה עליה תמימות דעים.

יעקב אשר: לכן אני חושב, בוא לא נפחיד את הציבור שמחר הולכים להיכנס לו לתוך המקרר ולבדוק מה יש לו שם.

אלי אבידר: אני רוצה שתדע דבר אחד, שלפני יומיים או שלושה, אמרתי שאחת הנפגעות הגדולות בחברה הישראלית ממשבר הקורונה היא העדה החרדית.

אלי אבידר: ואני חושב שבוועדת החקירה שתקום אתם תבינו כיצד פגעו בכם.

אלי אבידר: הרי לא ייתכן, לא יעלה על הדעת שהאיש שאומרים שיש לו IQ הכי גבוה בעולם, והאיש בעל יכולות הניהול המדהימות בעולם, שיודע להגיע לכל אדמו"ר ולכל נכד של אדמו"ר, פתאום בקורונה ישב בשקט.

אלי אבידר: פתאום אפשר, עד שהביא את חברך למפלגה, שקשה מאוד להוציא אותו משלוותו, להגיד: תעשו כבר עוצר בבני ברק.

אלי אבידר: לא נקיים את הדיון הזה, אבל אני רק אומר את הדבר הבא: מטרת החוק הזה מלכתחילה, אין לה שום קשר לקורונה.

אלי אבידר: גם מטרת הכנסת המשטרה והכנסת השב"כ אין להם שום קשר לקורונה.

אלי אבידר: גם היום, אדוני.

אלי אבידר: אין חולי קורונה במספרים משמעותיים ועדיין נכנסים לטלפונים.

אלי אבידר: אדוני לא שמע חדשות בשבת ולכן אני אספר לך.

אלי אבידר: שלושה ימים חפרו לציבור על הידבקות מסיבית בגימנסיה רחביה בירושלים – 81 תלמידים, רק שכחו להגיד שלילד אחד היה חום 38.

יעקב אשר: מה זה קשור לחום?

אלי אבידר: אסון, רצו כבר לסגור את כל מערכת החינוך בכל הארץ.

אלי אבידר: ילד אחד עם קצת חום.

יעקב אשר: האם 80 מהם היו מעבדתית נשאים?

אלי אבידר: נכון.

יעקב אשר: זה שלא היה להם חום והם לא עשו אפצ'י, זה לא מעניין.

יעקב אשר: אתה יודע מה כן מעניין?

יעקב אשר: אם הם היו מסתובבים ומדביקים.

אלי אבידר: אתה טועה, אדוני, מכיוון שהלוגיקה שהממשלה פעלה דרכה אמרה כך: למה אנחנו צריכים ללכת לצעדים דרקוניים במחלה הזאת?

אלי אבידר: בגלל דבר אחד – כדי שמערכת הבריאות לא תקרוס.

יעקב אשר: נכון.

אלי אבידר: מערכת הבריאות לא מתקרבת לקריסה.

אלי אבידר: מחלקות קורונה נסגרו, אדוני.

אלי אבידר: אני מתחיל להיות רעב, אולי נלך לאכול ארוחת צוהריים?

יעקב אשר: אלי, אתה אינטליגנטי.

יעקב אשר: כבר הולכים לאכול ארוחת צוהריים.

אלי אבידר: אם אדוני רוצה את המילה האחרונה, אני מתחייב לשתוק.

אלי אבידר: רק שיגיד שזאת אחרונה ואז אני אשתוק.

יעקב אשר: קודם כל, גם אם לא תיתן לי, אני אקח את זה.

יעקב אשר: תתרגלו שכאשר אתם מעלים משהו להנחתה פה אצלי בוועדה, צפו שיכול להיות שנקיים על זה דיון ואז הלך לך גם הצוהריים.

אלי אבידר: בכייף, זה טוב לדיאטה.

יעקב אשר: אני רוצה להשלים דבר אחד כי אני לא אוהב לעשות שקר בלבבי ואני לא חושב שמישהו צריך לעשות את זה.

יעקב אשר: אותם חבר'ה בגימנסיה – נכון, הם ילדים צעירים.

יעקב אשר: המון ילדים צעירים עברו את זה ואפילו לא ידעו שעברו את זה.

יעקב אשר: אנחנו נראה את זה יותר בבדיקות הסרולוגיות.

אלי אבידר: כשיהיו.

יעקב אשר: כשיהיו.

יעקב אשר: אגב, בבני ברק זה התחיל.

יעקב אשר: מה שכן, אותם חבר'ה עלולים להיות מפיצים ואם הם היו מספיקים לבקר את הסבא והסבתא הקשישים שלהם – אני אומר לך שאני משתדל עדיין אצל הוריי, שיהיו בריאים, שלא יגיעו אלא רק למרפסת או למקום יותר רחוק.

יעקב אשר: ובלי עין הרע, יש פוטנציאל גדול של מבקרים.

יעקב אשר: זה נכון שאם אחד היה לו חום, זה לא צריך להדאיג אותנו ולא צריך מכונות הנשמה בשביל זה.

יעקב אשר: אתה צודק במיליון אחוז, אבל לך תדע את אפקט הדומינו של זה.

יעקב אשר: בנימה אופטימית זאת אנחנו נסיים את הדיון, והינה המילה האחרונה שלך, בבקשה.

אלי אבידר: חס וחלילה, לך תמיד תהיה המילה האחרונה.

יעקב אשר: שלום לכולם, הישיבה נעולה.